Euripidas

Euripidas (, , 480–406 m. pr. m. e.) – senovės Graikijos dramaturgas, naujosios Antikos tragedijos, kurioje vyrauja ne psichologija, o dieviška lemtis, atstovas. Euripidas buvo vienas iš trijų didžiųjų Atėnų tragikų, kartu su Aischilu ir Sofokliu.

Manoma, kad jis parašė virš devyniasdešimt dramų, iš jų išliko aštuoniolika, kitų tik fragmentai. Dėl devynioliktosios Rhesus autorystės abejojama. Jo dramų išliko daugiau nei Aischilo ir Sofoklio kartu sudėjus, iš dalies dėl jo rankraščio išsaugojimo, kuris tikriausiai buvo visos jo darbų kolekcijos dalis.

Euripidas yra žinomas dėl to, kad jis pakeitė tradicinės antikinės tragedijos struktūrą, įvesdamas stiprios moters ir protingo vergo veikėjus, pašiepdamas daugelį graikų mitologijos herojų. Dramaturgas pralenkė savo amžių moderniomis idėjomis ir subtiliu veikėjų psichologizmu. Jis jau Antikoje pagarbiai vadintas scenos filosofu, o šių dienų literatūros kritikai jo kūrinius laiko nauju etapu teatro meno istorijoje, pabrėžia jų įtaką šiuolaikiniam teatro menui. Euripido dramos artimos ir XXI a. skaitytojui savo sudėtingu veiksmu, jautriu santykiu su žmogumi, jo vaizdavimu atsisakant patoso bei subtiliu veikėjų aistrų ir emocijų atskleidimu.

 Gyvenimas 
Euripidas gimė Salamino saloje 480 m. pr. m. e. rugsėjo 23 d.; didžiausios graikų pergalės prieš persus jūrų mūšyje dieną. Jo motina vardu Kleito, o tėvas arba Mnesarchas arba Mnesarchidas. Salamine Euripido tėvai atsidūrė kartu su kitais atėniečiais, kurie bėgo nuo artėjančios persų valdovo Kserkso kariuomenės. Dramaturgo gimimo dienos susiejimas su šiuo įvykiu greičiausiai yra pagražinimas, kuris dažnai pasitaiko Antikos autorių pasakojimuose apie žymiausius to laikotarpio asmenis.

Euripido tėvas buvo gerbiamas ir greičiausiai turtingas žmogus, motina Kleito užsiiminėjo vaisių pardavimu. Vaikystėje Euripidas rimtai užsiiminėjo gimnastika, netgi laimėjo rungtynes tarp berniukų ir neva norėjęs patekti į olimpines žaidynes, bet dėl jauno amžaius jam tai buvo neleista. Vėliau užsiėmė piešimu, tačiau be didesnio pasisekimo. Jaunystėje Euripidui teko bendrauti su to meto filosofais. Tokiais kaip Protagoras, Sokratas, Anaksagoras, kurie teigė, kad saulė yra ne kovos vežimas, kuriuo per dangų važiuoja kažkoks Dievas, bet liepsnojanti žemių ar akmens masė. Buvimas su šiais mąstytojais privedė Euripidą prie religijos, su kuria jis užaugo, kvestionavimo.

Jis turėjo žmoną vardu Melita, drauge jie turėjo tris sūnus. Sklinda gandai, kad jis turėjo ir dukrą, bet ji mirė įkandus pasiutlige sergančiam šuniui. Kai kas šiuos gandus vadina Aristofano sugalvotu juokeliu. Jis buvo komedijų rašytojas, dažnai juokaudavo apie Euripidą. Bet vis dėlto daugelis istorikų čia neįžvelgia humoro ir tiki, kad ši istorija yra tiesa.

 Išlikusios tragedijos 
 Alkestidė (Ἄλκηστις), 438 m. pr. m. e., II vieta tragedijų varžybose
 Medėja (Μήδεια), 431 m. pr. m. e., III vieta tragedijų varžybose
 Heraklidai (Ἡρακλείδαι), ~ 430 m. pr. m. e.
 Hipolitas (Ἱππόλυτος), 428 m. pr. m. e., I vieta tragedijų varžybose
 Andromachė (Ανδρομάχη), ~ 425 m. pr. m. e.
 Hekabė (Ἑκάβη), ~ 424 m. pr. m. e.
 Maldautojos (Ἱκέτιδες), ~ 423 m. pr. m. e.
 Elektra (Ἠλέκτρα), ~ 420 m. pr. m. e.
 Heraklis (Ἡρακλῆς), ~ 416 m. pr. m. e.
 Trojietės (Τρῳάδες), 415 m. pr. m. e., II vieta tragedijų varžybose
 Ifigenija Tauridėje (Ἰφιγένεια ἐν Ταύροις), ~ 414 m. pr. m. e.
 Ijonas (Ίων), ~ 414 m. pr. m. e.
 Helenė (Ἑλένη), 412 m. pr. m. e.
 Finikietės (Φοίνισσαι), ~ 410 m. pr. m. e.
 Orestas (Ορέστης), 408 m. pr. m. e.
 Bakchantės (Βάκχαι), 405 m. pr. m. e.
 Ifigenija Aulidėje (Ἰφιγένεια ἐν Αὐλίδι), 405 m. pr. m. e., I vieta tragedijų varžybose
 Resas (Ῥῆσος), metai nežinomi, dramos autorystė neaiški

 Satyrinė drama 
 Kiklopai (Κύκλωπες), metai nežinomi

 Vertimai į lietuvių kalbą 
 „Medėja“ (vertė B. Kazlauskas), 1960 m., Valst. grožinės literatūros l-kla
 „Hipolitas apvainikuotasis“ (vertė Henrikas Zabulis), 1973 m., Vaga
 „Antikinės tragedijos“ (Medėja, Hipolitas, Bakchantės), 1988 m., Vaga
 „Elektra“ (vertė, paaiškinimus ir baigiamąjį straipsnį parašė bei vardų rodyklę sudarė Audronė Kudulytė-Kairienė), 2007 m., Charibdė
 „Tragedijos“ (Ifigenija Tauridėje, Ifigenija Aulidėje, Ijonas, Helenė) (vertė, straipsnius ir aiškinamąjį vardyną parengė Henrikas Zabulis), 2007 m., Vaga
 „Tragedijos: Trojietės, Hekabė, Andromachė“ (vertė H. Zabulis), 2009 m., Mintis
 Orestas, vertė Audronė Kudulytė-Kairienė, 2015.
 Heraklis, vertė Audronė Kudulytė-Kairienė, 2017.
 Heraklio vaikai, vertė Audronė Kudulytė-Kairienė, 2018.
 Maldautojos, vertė Audronė Kudulytė-Kairienė, 2020.

Kategorija:Senovės Graikijos dramaturgai